Úradný vestník L 211 , 11/08/1999 S. 0047 - 0049



Smernica Rady 1999/81/ES z 29. júla 1999, ktorou sa mení a dopĺňa smernica 92/79/EHS o zbližovaní daní na cigarety, smernica 92/80/EHS o zbližovaní daní na iné výrobky z tabaku ako cigarety a smernica 95/59/ES o iných daniach ako daň z obratu, ktoré ovplyvňujú spotrebu výrobkov z tabaku RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 93, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže: (1) vo svojej prvej správe o štruktúre a sadzbách spotrebných daní, ktorá bola vypracovaná v súlade s ustanoveniami smernice 92/79/EHS [4] a smernice 92/80/EHS [5] sa Komisia obmedzila na určité problémy, ktoré sa ukázali pri vykonávaní týchto smerníc, bez toho, aby ponúkla konkrétne návrhy riešení; (2) sa uskutočnil konzultačný proces, ktorého sa zúčastnili úrady členských štátov, zástupcovia podnikov a záujmových skupín; (3) k prvej výmene názorov došlo pri príležitosti konferencie v Lisabone, ktorej cieľom bolo vyhodnotiť vykonávanie v spoločenstve platnej úpravy v praxi a podporiť Komisiu pri plánovaní ďalších postupov v oblasti spotrebných daní; (4) konzultačný proces viedol k vypracovaniu druhej správy Komisie; (5) konzultačný proces odhalil problémy pri používaní pravidla 57 % minimálneho dopadu; (6) ak má vnútorný trh fungovať hladko, musia sa pravidlá interpretovať a realizovať v členských štátoch jednotnejšie; (7) naviac, ak má vnútorný trh fungovať hladko, mali by byť vypracované pravidlá, ktoré možno v praxi uplatňovať ľahšie; (8) členským štátom by jednako len mala byť vyhradená dostatočná flexibilita, aby mohli vystihnúť a presadzovať opatrenia, ktoré sú prispôsobené situácii v jednotlivých krajinách; (9) z praktických dôvodov by mala byť členským štátom povolená určitá flexibilita, aby mohli prispôsobiť dopad minimálnej sadzby spotrebnej dane určitým zmenám, vrátane takých, ktoré zahŕňajú sadzby dane z pridanej hodnoty; (10) členským štátom by mala byť poskytnutá možnosť neutralizovať dopad zmien v sadzbách dane z pridanej hodnoty na celkovú minimálnu spotrebnú daň; (11) táto možnosť by však nemala viesť k narušeniu súťaže alebo k zlyhaniu vnútorného trhu; (12) možnosti poskytnuté členským štátom pokiaľ ide o použitie smerníc by mali byť časovo obmedzené; (13) situácia, ktorá oprávňovala výnimku zo sadzby celkovej minimálnej spotrebnej dane 57 %, ktorá bola udelená v roku 1994 Švédskemu kráľovstvu zmluvou o pristúpení, stále existuje; keďže je preto nevyhnutné udeliť Švédskemu kráľovstvu predĺženie výnimky až do 31. decembra 2002 vrátane; (14) Francúzsku by mala byť daná dodatočná lehota do 31. decembra 2002 vrátane, pre cigarety a tabakové výrobky predávané na ostrove Korzika; (15) je vhodné dať Nemecku dodatočnú lehotu pre prispôsobenie svojej vnútroštátnej sadzby spotrebnej dane na jemne rezané tabakové zvitky v súlade s právnymi predpismi spoločenstva; (16) neexistuje nič, čo by bránilo tomu, aby členské štáty boli oprávnené uplatňovať minimálnu spotrebnú daň na cigary, cigarily a fajkový tabak tam, kde je už uplatnená na cigarety a na tabak na ručné zvinutie. (17) je nutné vypracovať postup kontroly vykonávanej v pravidelných časových odstupoch; (18) v súčasnej dobe platiaci dvojročný časový odstup je príliš krátky na to, aby bolo možné správne vyhodnotiť účinky v právnych predpisoch členských štátov; (19) z toho dôvodu sa musí uskutočňovať najmenej každý tretí rok revízia a po prvý krát najneskôr 31. decembra 2000; (20) je žiadúce zabrániť zníženiu hodnoty minimálnych sadzieb spotrebných daní v spoločenstve na cigary, cigarily, fajkový tabak, tabak na ručné zvinutie a iný tabak určený na fajčenie, musí sa stanoviť presný časový plán na zvyšovanie týchto sadzieb; (21) musia sa preto zmeniť a doplniť smernice 92/79/EHS, 92/80/EHS a 95/59/ES [6] rady, PRIJALA TÚTO SMERNICU: Článok 1 Smernica 92/79/ES sa mení a dopĺňa takto: 1. Vkladá sa nasledujúci článok: "Článok 2a 1. Ak dôjde v členskom štáte k poklesu maloobchodnej ceny cigariet najpopulárnejšej cenovej kategórie pod úroveň, ktorá je stanovená v prvom pododseku článku 2, môže sa príslušný členský štát zdržať úpravy dopadu celkovej minimálnej spotrebnej dane najdlhšie do 1. januára druhého roku, ktorý nasleduje po roku, v ktorom k zmene došlo. 2. Ak zvýši členský štát sadzbu dane z pridanej hodnoty na cigarety, môže znížiť dopad celkovej minimálnej spotrebnej dane na výšku, ktorá vyjadrená ako percento maloobchodnej ceny sa rovná dopadu zvýšenia sadzby dane z pridanej hodnoty tiež vyjadrenej ako percento maloobchodnej ceny, aj keď takáto zmena má za následok zníženie dopadu celkovej minimálnej spotrebnej dane pod úroveň stanovenú v článku 2. 3. Ak zníži členský štát dopad celkovej minimálnej spotrebnej dane podľa odseku 2 pod úroveň stanovenú v prvom pododseku článku 2, navýši dopad najneskôr k 1. januáru druhého roku nasledujúceho po roku, v ktorom došlo k zníženiu tak, aby sa táto úroveň opäť dosiahla."; 2. K článku 3 sa pripoja tieto odseky: "3. Bez ohľadu na článok 2 môže Švédske kráľovstvo posunúť až k 31. decembru 2002, vrátane uplatňovanie celkovej minimálnej spotrebnej dane na 57 % maloobchodnej ceny (vrátane všetkých daní) cigariet v najpopulárnejšej cenovej kategórii. Okrem toho nesmie Švédske kráľovstvo znížiť celkovú spotrebnú daň pod úroveň uplatnenú k 1. augustu 1998. 4. Až do 31. decembra 2002 vrátane, môže Francúzska republika uplatňovať pre cigarety predávané na ostrove Korzika rovnaké sadzby, ako boli sadzby platné 31. decembra 1997."; 3. Článok 4 sa nahrádza takto: "Článok 4 Najmenej každé tri roky, a po prvý krát najneskôr 31. decembra 2000 preverí Rada jednajúca na základe správy a prípadne návrhu Komisie celkovú minimálnu spotrebnú daň stanovenú v článku 2 a v článku 3 (2), ako aj štruktúru spotrebných daní, ako je definovaná v článku 16 smernice Rady 95/59/ES z 27. novembra 1995 o iných spotrebných daniach, ako sú dane z obratu, ktoré ovplyvňujú spotrebu vyrábaného tabaku [7] a rozhodnúc jednomyseľne po konzultácii s Európskym parlamentom, prijme nevyhnutné opatrenia. V správe Komisie a pri previerke vykonávanej Radou sa zoberie do úvahy hladké fungovanie vnútorného trhu a širšie ciele zmluvy." Článok 2 Smernica 92/80/ES sa mení a dopĺňa takto: 1. Článok 3 sa mení takto: a) odsek 1 sa nahrádza takto: "1. Členské štáty uplatnia spotrebnú daň, u ktorej môže ísť: a) buď o spotrebnú daň ad valorem, ktorá sa vypočítava na základe maximálnej maloobchodnej predajnej ceny každého produktu voľne určenej výrobcami sídliacimi v spoločenstve a dovozcami z nečlenských krajín v súlade s článkom 9 smernice Rady 95/59/ES z 27. novembra 1995 o iných spotrebných daniach, ako je daň z obratu, ktoré ovplyvňujú spotrebu tabakových výrobkov [8], b) alebo o zvláštnu spotrebnú daň, ktorá sa vyjadrí ako určitá čiastka na kilogram alebo v prípade cigár a cigaríl alternatívne na kus, c) alebo o zmiešanú spotrebnú daň s jedným prvkom spotrebnej dane ad valorem a druhým zvláštnym prvkom. V prípadoch, kde sa spotrebná daň vypočítava ad valorem alebo je daňou zmiešanou, môžu členské štáty stanoviť minimálny obnos spotrebnej dane Celková spotrebná daň vyjadrená ako percento, ako čiastka na kilogram alebo na daný počet kusov sa musí rovnať prinajmenšom sadzbám alebo minimálnym obnosom stanoveným pre: - cigary a cigarily: 5 % z maloobchodnej predajnej ceny vrátane všetkých daní, alebo 9 EUR na 1000 kusov alebo za kilogram, - jemne rezaný tabak na fajčenie pre ručne zvinuté cigarety: 30 % z maloobchodnej predajnej ceny vrátane všetkých daní alebo 24 EUR na kilogram, - iné tabaky na fajčenie: 20 % maloobchodnej predajnej ceny, vrátane všetkých daní alebo 18 EUR na kilogram. Od 1. januára 2001 obnosy 9 EUR, 24 EUR a 18 EUR v predchádzajúcich troch zarážkach sa nahrádzajú obnosmi 10 EUR, 25 EUR a 19 EUR.". b) pripojí sa tento odsek: "4. Francúzska republika môže do 31. decembra 2002 vrátane, uplatňovať na tabakové výrobky, na ktoré sa vzťahuje táto smernica, a ktoré sa predávajú na ostrove Korzika tie isté sadzby aké platili 31. decembra 1997."; 2. Článok 4 sa nahrádza takto: "Článok 4 Najmenej každé tri roky, a po prvý krát najneskôr 31. decembra 2000, preverí Rada jednajúca na základe správy a prípadne návrhu Komisie sadzby dane stanovené v tomto dokumente a po konzultácii s Európskym parlamentom rozhodnúc jednomyseľne prijme nevyhnutné opatrenia. V správe Komisie a pri previerke vykonávanej Radou sa vezme do úvahy hladké fungovanie vnútorného trhu, skutočnú hodnotu sadzby dane a širšie ciele zmluvy." Článok 3 Smernica 95/59/ES sa mení a dopĺňa takto: 1. v druhom pododseku článku 4 (1), sa slová "Do 31. decembra 1998" nahrádzajú slovami "do 31. decembra 2001 vrátane"; 2. Článok 16 sa mení a dopĺňa takto: a) vkladá sa nasledujúci článok: "2a. Odchylne od odseku 2 sa môže členský štát, v ktorom špecifická čiastka spotrebnej dane meraná na celkovom daňovom zaťažení v dôsledku zmeny maloobchodnej predajnej ceny cigariet najpopulárnejšej cenovej kategórie klesá pod 5 % alebo stúpa nad 55 %, zdržať potrebného prispôsobenia špecifickej spotrebnej dane najdlhšie do 1. januára druhého roku, ktorý nasleduje po roku, v ktorom k tejto zmene došlo."; b) v odseku 3, sa slová "ak vyberaná spotrebná daň alebo daň z obratu" nahrádzajú slovami "ak vyberaná spotrebná daň"; c) odsek 5 sa nahrádza takto: "5. Členské štáty môžu vyberať minimálnu spotrebnú daň na cigarety, pokiaľ to nepovedie k tomu, že celkové daňové zaťaženie prekročí 90 % celkového daňového zaťaženia cigariet najpopulárnejšej cenovej kategórie." Článok 4 1. Členské štáty uvedú do účinnosti zákony, iné právne predpisy a správne opatrenia nevyhnutné na dosiahnutie súladu s touto smernicou od 1. januára 1999. Bezodkladne o tom budú informovať Komisiu. Ak členský štát prijme tieto opatrenia, tieto budú obsahovať odkaz na túto smernicu alebo budú sprevádzané takýmto odkazom pri príležitosti ich úradného uverejnenia. Metodiku týchto odkazov ustanovia členské štáty. 2. Členské štáty oznámia Komisii text predpisov vnútroštátneho práva, ktoré prijali v oblasti, ktorú upravuje táto smernica. Článok 5 Táto smernica nadobúda účinnosť dňom jej uverejnenia v Úradnom vestníku Európskych spoločenstiev. Bude sa uplatňovať od 1. januára 1999. Článok 6 Táto smernica je adresovaná členským štátom. V Bruseli 29. júla 1999. Za Radu predseda S. Hassi [1] Ú. v. ES C 203, 30. 6. 1998, s. 16. [2] Ú. v. ES C 153, 1. 6. 1999. [3] Ú. v. ES C 410, 31. 12. 1998, s. 1. [4] Ú. v. ES L 316, 31. 10. 1992, s. 8. [5] Ú. v. ES L 316, 31. 10. 1992, s. 10. [6] Ú. v. ES L 291, 6. 12. 1995, s. 40. [7] Ú. v. ES L 291, 6. 12. 1995, s. 40. [8] Ú. v. ES L 291, 6. 12. 1995, s. 40. --------------------------------------------------